Nemzetünk szabadságéért vívott, 174 éve, 1848. március 15-én kitört magyar forradalomra emlékezve a galántai Kodály Zoltán Gimnázium végzős diákjai a Rákóczi Szövetség diákutaztatási programjának, illetve iskolánk Szülői Szövetségének köszönhetően egy tanulmányi út keretében Budapestre látogathattak. Az írásbeli érettségi miatt 2022. március 21-re szervezett kirándulás a Petőfi-szobor ünnepélyes koszorúzásával indult, ahol az alkalomhoz méltó, rövid beszéd is elhangzott a diákok részéről. Ezt egy belvárosi séta követte, mely során alkalmunk nyílt megcsodálni a főváros impozáns épületeit, műemlékeit. Jártunk a Magyar Tudományos Akadémia épületénél, megcsodálhattuk Budai Várnegyedre nyíló panorámát, fényképet készítettünk a város egyik szimbóluma, államalapítónkról elnevezett Szent István Bazilikánál is. Pár perc erejéig megemlékeztünk tragikus sorsú költőnkről, József Attiláról, illetve nemzetünk nagy hőséről, Kossuth Lajosról is. A Kossuth téren tett rövid séta után az Országházba is ellátogattunk, ahol diákjaink felejthetetlen élményekkel gazdagodhattak. Két csoportra osztódva részt vehettek egy csapatjátékkal összekötött rendhagyó történelemórán, ahol képregényes formában Horthy Miklós életének és kormányzásának legjelentősebb eseményeit feldolgozva kamatoztathatták kreativitásukat és történelmi tudásukat. Ezt követve az épület termeit is bejárhatták egy szórakoztató idegenvezetés keretében. Egy interaktív történelemóra a múzeumban, majd nap szabad programmal zárult a Vörösmarty tér körül. Negyedikeseink élményekkel és új ismeretekkel gazdagodva tértek haza. Köszönjük mindezt a Rákóczi Szövetség diákutaztatási programjának és a Szülői Szövetségnek.